КъБР-м и гупыр пашэщ
Къэрэшей-Шэрджэсым и къалащхьэ Черкесск дэт «Юбилейный» физкультурэ-узыншагъэр щрагъэфIакIуэ спорт комплексым тхьэмахуэ блэкIам щызэхэтащ тхэквондомкIэ ныбжьыщIэхэм я II щIыналъэхэм зэдай «Mamlyuk challenge» зэхьэзэхуэ. Абы хэтащ Урысей Ипщэмрэ Мэзкуу къалэмрэ къикIа спортсмен 300-м щIигъу.
Зэхьэзэхуэм фIы дыдэу зыкъыщызыгъэлъэгъуа ди спортсменхэм псори зэхэту медаль 46-рэ къахьащ, абыхэм ящыщу 16-р дыщэщ. Я зэфIэкI лъагэм и фIыгъэкIэ Къэбэрдей-Балъкъэрым и командэ къыхэхам япэ гуп увыпIэр иубыдащ. Хэгъэрейхэр — етIуанэщ. Мэзкуу щыщ тхэквондоистхэм ещанэ увыпIэр къалъысащ.
Я хьэлъагъ елъытауэ гуэшауэ щыта гупхэм пашэныгъэр щаубыдащ Архэст Камиллэ (кг 24-рэ), КIэблахъуэ Рузаннэ (кг 34-рэ), ВакъащIэ Лиерэ Ахьмэд Мелиссэрэ (тIури кг 37-рэ), Къэзанш Даринэ (кг 44-рэ), Тэрчокъуэ Елдар (кг 22-рэ), Созаев Артур (кг 26-рэ), Бицу Къантемыр (кг 28-рэ), Тхьэмокъуэ Тимур (кг 32-рэ), Занчук Даниел (кг 33-рэ), Тхьэзэплъыж Ислъамбэч (кг 41-рэ), Яхненкэ Даниилрэ Къалэ Алимрэ (тIури кг 45-рэ), Жылау Андемыркъан (кг 49-рэ), Теувэж Тамерлан (кг 53-рэ), Джэрыджэ Марат (кг 63-рэ) сымэ.
КЪЭХЪУН Бэч.
